Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Д.В. поднесена против Решение на Општина Охрид, по предметот Барање за пристап до информации од јавен карактер, на 18.04.2024 година, го донесе следното

**Р Е Ш Е Н И Е**

**1**.Жалбата изјавена од Д.В. поднесена против Решението на Општина Охрид бр.03-77 од 04.03.2024 година, заведена во Агенцијата под бр.08-82 на 27.03.2024 година, по предметот Барање за пристап до информации од јавен карактер, **СЕ УВАЖУВА.**

**2.Решението на Имателот на информации бр.03-77 од 04.03.2024 година и Дополнителното Решение бр. 03-77 од 22.03.2024 година СЕ ПОНИШТУВААТ.**

**3.Предметот се враќа на повторно постапување пред првостепениот орган, во делот под точка 2 од Барањето.**

 **4.Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Д.В. како што се наведува во Жалбата, на 16.02.2024 година по електронски пат поднела Барање за пристап до информации од јавен карактер до Општина Охрид, со кое побарала да и се достави следната информација:

“ 1. УПВНМ за дел од туристички локалитет Горица - Охрид (според кој се гради хотел на КП 5985/4 од страна на Дивелоп груп ДООЕЛ Скопје).

 2. Решение од Министерството за животна средина и просторно планирање за одобрување на оцена на влијанието врз животната средина.

3. Мислење од Комисијата за управување со природното и културното наследство на Охридскиот Регион со кое се потврдува дека урбанистичкиот план или проектот нема негативно влијание врз исклучителната универзална вредност на доброто.

3.1 Доколку такво не постои, документ од надлежна институција со која се потврдува дека урбанистичкиот план е усогласен со Планот за управување со природното и културното наследство на Охридскиот Регион.“

 Истиот ден, на 16.02.2024 година, Барателот на информации по електронски пат до Имателот на информации поднел дополнително барање, со кое ја побарал следната информација:

 4. Детали за архитектурата на проектот (нумерички и графички) од кој може да се добијат сознанија за големината на хотелот“.

Постапувајќи по ова Барање, Имателот на информации на Барателот му доставил Решение бр.03-33 од 04.03.2024 година со кое барањата за слободен пристап до информации од јавен карактер се уважуваат. Во Решението е наведено: “...Постапувајќи по барањето за слободен пристап до информации од јавен карактер на барателот, се побара одговор од надлежниот сектор, кој достави одговор со број 19-77 од 23.02.2024г...“.

Незадоволен од наведеното Решение, Барателот на информации во законски предвидениот рок поднесе Жалба, заведена во архивата на Агенцијата под бр.08-82 на 27.03.2024 година. Во Жалбата е наведено: “...На 07.03.2024 г. ми беше доставено решение од Општина Охрид со бр. 03-77 од 04.03.2024 при што барањето беше уважено, но беше испратена само информацијата наведена во точка еден од барањето т.е. урбанистичкиот план. Поради добивање на некомплетен одговор на барањето за информации, истиот ден, согласно член 24 од Законот за слободен пристап до информации од јавен карактер побарав на барањето целосно да се одговори. До денес, 25.03.2024 г. немам добиено никаков одговор, а рокот е веќе изминат, поради што ја доставувам оваа жалба“.

Агенцијата со допис бр.08-82 од 28.03.2024 година, преку е-маил ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Во текот на Жалбената постапка, а пред донесување на Решението од страна на Агенцијата, Барателот на информации на 26.01.2024 година до Агенцијата повторно достави Жалба, овој пат против Дополнителното Решение на Имателот на информации бр.03-77 од 22.03.2024 година, со кое се уважува дополнителното барање од 23.02.2024г, а во врска со двете претходни барања за слободен пристап до информации од јавен карактер на барателот, заверено 03-77 и 03-81 и двете од 19.02.2024г.“. Во Жалбата е наведено: „... На ден 27.03.2024 ми беше доставено Дополнително решение со бр. 03-77 од 22.03.2024 г., а на ден 28.03.2024 г. одговорот од Секторот за урбанизам со бр. 19-77 од 23.02.2024 г. Во него е одговорено на сите останати, освен на барањето под точка два. Општина Охрид одбива да го достави Решение од Министерството за животна средина и просторно планирање за одобрување на оцена на влијанието врз животната средина и ме упатува да го барам од МЖСПП....“. Во прилог е доставено оспореното Дополнително Решение во кое е наведено: „Постапувајќи по барањето за слободен пристап до информации од јавен карактер, се побара одговор од надлежниот сектор, кој достави одговор со број 19-77 од 23.02.2024г, по што се донесе решение. Со мејл од 23.02.2024г барателот побара дополнување на одговорот по што постапувајќи по дополнитеелното барање од 23.02.2024г, а во врска со двете претходни барања, се побара одговор од надлежниот сектор кој со допис број 19-77 од 14.03.2024г достави одговор кој е во прилог на ова решение.“. Во прилог на Жалбата Барателот ги достави сите списи во врска со предметот меѓу кои и Одговорот на барање бр.19-77/2 во кој е наведено: “....... За точка 2, треба да се обратите до Министерство за животна средина и просторно планирање....“.

Агенцијата со допис бр.08-82 од 02.04.2024 година, преку е-маил ја препрати и оваа Жалба до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 15.04.2024 година по електронски пат до Агенцијата достави Одговор на жалба бр.03-77 од 29.03.2024 година, во кој е наведено: „Ве известуваме дека до барателот се пратени две решенија со прилози. Едното со број 03-77 од 04.03.2024г а второто дополнително решение со број 03-77 од 27.03.2024г.....“. Во прилог на Одговорот на жалба, Имателот на информации не ги достави наведените Решенија.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ, Решението бр. бр.03-77 од 04.03.2024 година и Дополнителното Решение бр. 03-77 од 22.03.2024 година на Имателот на информации ги поништи и предметот го врати на повторно постапување пред првостепениот орган, во делот под точка 2 од Барањето** поради следното:

Агенцијата за заштита на правото на слободен пристап до информациите од јавен карактер, по разгледувањето на Жалбата и расположливите списи во врска со предметот, утврди дека Имателот на информации не постапил согласно одредбите од Законот за слободен пристап до информации од јавен карактер и, иако донел Решение со кое се уважува Барањето на Барателот, не му ја доставил бараната информација, во целост односно не му одговорил во делот под точка 2 од Барањето.

Што се однесува до наводите во Одговорот на барање бр.19-77/2 од 23.02.2024 година на Имателот на информации дека: „ За точка 2 треба да се обратите до Министерството за животна средина и просторно планирање“, Агенцијата му укажува на Имателот на информации дека, доколку не располага со бараната информација, бил должен да постапи согласно член 18 од Законот за слободен пристап до информации од јавен карактер, според кој, ако имателот на информации што го примил барањето не располага со бараната информација веднаш, а најдоцна во рок од три дена од денот на приемот на барањето, е должен да го препрати барањето до имателот на информации кој според содржината на барањето е имател на информацијата и за тоа да го извести барателот.

Согласно член 3 став 1 алинеја 2 од Законот за слободен пристап до информации од јавен карактер, „информација од јавен карактер“ е информација во која било форма што ја создал или **со која располага** имателот на информацијата согласно со неговите надлежности, а согласно член 10 став 1 алинеа 1, 19, 20 и 22 од истиот Закон, е должен да ја информира јавноста со објавување на податоци од негова надлежност, извештаи за работа кои ги поднесуваат до органите надлежни за спроведување контрола и надзор и други информации кои произлегуваат од надлежноста и работата на имателот на информацијата.

Имателот на информации е должен одново да го разгледа Барањето на Барателот и да постапи согласно одредбите од Законот за слободен пристап до информации од јавен карактер, и на Барателот да му одговори под точка 2 од Барањето, односно доколку докаже дека не ја создал ниту располага со таква информација, должен е да постапи согласно член 18 став 1 од Законот за слободен пристап до информации од јавен карактер.

При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да се поведе управен спор пред Управниот суд во рок од 30 дена.

 **Директор,**

 **Пламенка Бојчева**